b'\n_START_ARTICLE_\nRadijo imtuvai Lietuvoje\n_START_SECTION_\nPirmieji radijo aparatai\n_START_PARAGRAPH_\nPirmieji radijo imtuvai buvo brang\xc5\xabs. Lempini\xc5\xb3 radijo imtuv\xc5\xb3 su garsiakalbiu kaina 1926\xe2\x80\x931929 metais siek\xc4\x97 nuo 1000 iki 2000 lit\xc5\xb3 ir daugiau. Prie \xc5\xa1ios sumos dar prisid\xc4\x97jo baterij\xc5\xb3 kaina ir abonentinis mokestis, tod\xc4\x97l radijo imtuvus gal\xc4\x97jo sau leisti tik turtingesni. M\xc4\x97nesinis mokestis u\xc5\xbe lempin\xc4\xaf radijo imtuv\xc4\x85 1933 metais buvo 5 Lt miesto ir 3 Lt kaimo gyventojams.\n_START_SECTION_\nSavadarbiai detektoriniai radijo imtuvai\n_START_PARAGRAPH_\nPigesnis b\xc5\xabdas buvo naudoti detektorin\xc4\xaf radijo aparat\xc4\x85 su ausin\xc4\x97mis. Tok\xc4\xaf detektorin\xc4\xaf aparat\xc4\x85 tuo metu buvo galima \xc4\xafsigyti u\xc5\xbe 100 lit\xc5\xb3. \xc5\xa0iems aparatams nereik\xc4\x97jo nei baterij\xc5\xb3, nei elektros maitinimo, mokestis u\xc5\xbe tokio aparato naudojim\xc4\x85 buvo tik 1 litas per m\xc4\x97nes\xc4\xaf. Klausymui buvo reikalinga antena \xe2\x80\x93 ilgas varinis laidas, i\xc5\xa1temptas tarp pastat\xc5\xb3, kar\xc4\x8di\xc5\xb3 ar tarp med\xc5\xbei\xc5\xb3 ir \xc4\xaf\xc5\xbeeminimo. Kaip tai \xc4\xafrengti, apra\xc5\xa1\xc4\x97 pirmas tuometinis radijui skirtas \xc5\xbeurnalas \xe2\x80\x93 \xe2\x80\x9eRadio m\xc4\x97g\xc4\x97jas\xe2\x80\x9c. 1927 m. baland\xc5\xbeio m\xc4\x97nes\xc4\xaf j\xc4\xaf prad\xc4\x97jo leisti Kauno auk\xc5\xa1tesniosios technikos mokyklos radijo m\xc4\x97g\xc4\x97j\xc5\xb3 b\xc5\xabrelis, redagavo Antanas Milda\xc5\xbeis. Taip pat apra\xc5\xa1ym\xc5\xb3 buvo knygel\xc4\x97je \xe2\x80\x9eKaip pasidirbti radijo imtuv\xc4\x85\xe2\x80\x9c. 1927 m. \xc5\xa0iauliuose j\xc4\x85 i\xc5\xa1leido vienas i\xc5\xa1 pirm\xc5\xb3j\xc5\xb3 Lietuvos radist\xc5\xb3 \xe2\x80\x93 Stasys Bra\xc5\xa1i\xc5\xa1kis._NEWLINE_M\xc4\x97gstantys radijo technik\xc4\x85 detektorinius radijo aparatus gamino patys pagal apra\xc5\xa1ymus. Reik\xc4\x97jo nusipirkti ausines u\xc5\xbe 20 lit\xc5\xb3, vielos ritei susukti, dar kondensatori\xc5\xb3 u\xc5\xbe kelet\xc4\x85 lit\xc5\xb3 bei special\xc5\xb3 kristal\xc4\x85 \xe2\x80\x93 detektori\xc5\xb3. \xc5\xa0i detal\xc4\x97 radijo bang\xc5\xb3 virpesius paver\xc4\x8dia girdimais garsais. Kristal\xc4\x85 buvo galima pasidaryti ir pa\xc4\x8diam \xe2\x80\x93 kaitinant smulkintus sieros ir \xc5\xa1vino gabaliukus. Kaitinti reik\xc4\x97jo du kartus \xe2\x80\x93 pirm\xc4\x85 - m\xc4\x97gintuv\xc4\x97lyje, antr\xc4\x85 kart\xc4\x85 \xe2\x80\x93 hermeti\xc5\xa1kai u\xc5\xbedarius moliniame inde kuo didesn\xc4\x97je temperat\xc5\xabroje. Atau\xc5\xa1us ir suskald\xc5\xbeius buvo gaunami galenito kristalai. Jie nebuvo labai kokybi\xc5\xa1ki ir neprilygo pramon\xc4\x97je gaminamiems detektoriams, ta\xc4\x8diau radijo imtuvai su tokiais savadarbiais detektoriais veikdavo palyginti neblogai. Su kokybi\xc5\xa1ka antena detektorinis imtuvas tarpukario Kaune gal\xc4\x97davo priimti ne tik vietos bet ir galingesni\xc5\xb3 Europos radijo sto\xc4\x8di\xc5\xb3 bangas.\n_START_SECTION_\nRadijo \xc4\xafrangos importas\n_START_PARAGRAPH_\nIki II pasaulinio karo did\xc5\xbeioji dauguma radijo imtuv\xc5\xb3 \xc4\xaf Lietuv\xc4\x85 importuoti i\xc5\xa1 Europos \xc5\xa1ali\xc5\xb3 ir JAV. 1934\xe2\x80\x931936 m. u\xc5\xbe 300\xe2\x80\x93600 lit\xc5\xb3 galima buvo nusipirkti importinius radijo aparatus: olandi\xc5\xa1k\xc4\x85 Philips, dukterini\xc5\xb3 Philips kompanij\xc5\xb3 \xe2\x80\x9eSiera\xe2\x80\x9c, \xe2\x80\x9eMediator\xe2\x80\x9c radijas, voki\xc5\xa1k\xc4\x85 Blaupunkt, Telefunken, Lorenz, austr\xc5\xb3 Minerva ar angl\xc5\xb3 Marconi. Dar pigiau kainavo amerikie\xc4\x8di\xc5\xb3 imtuvas Zenith. Radijo aparatus Lietuvoje pardavin\xc4\x97jo latvi\xc5\xb3 VEF ir kit\xc5\xb3 j\xc5\xb3 firm\xc5\xb3 atstovai. Buvo ir ma\xc5\xbeai \xc5\xbeinom\xc5\xb3 bei nedideliais kiekiais gaminam\xc5\xb3 Italijos, Pranc\xc5\xabzijos ir kit\xc5\xb3 \xc5\xa1ali\xc5\xb3 radij\xc5\xb3. Prie\xc5\xa1 kar\xc4\x85 pasirod\xc4\x97 ir radijo imtuvai su plok\xc5\xa1teli\xc5\xb3 grotuvais.\n_START_SECTION_\nNepriklausomoje Lietuvoje\n_START_PARAGRAPH_\nLietuvoje pirma radijo imtuvus nedideliais kiekiais prad\xc4\x97jo gaminti S. Bra\xc5\xa1i\xc5\xa1kio laboratorija \xc5\xa0iauliuose (1925\xe2\x80\x931931 m.), \xc5\xa0iauli\xc5\xb3 \xc4\xafmon\xc4\x97 \xe2\x80\x9eDubysa\xe2\x80\x9c, Student\xc5\xb3 Technik\xc5\xb3 Draugija (STD) Kaune (1932 m.), AB "Radiotechnika" Kaune (1934 m.) ir Lietuvos Radio Aparat\xc5\xb3 fabrikas Karadi, Kaune (1935\xe2\x80\x931937 m.). SSRS laikais \xe2\x80\x9eKaradi\xe2\x80\x9c pavadinimas buvo kildinamas i\xc5\xa1 \xc5\xbeod\xc5\xbei\xc5\xb3 \xe2\x80\x9eKAimo RADIofikacija\xe2\x80\x9c arba \xe2\x80\x9eKAuno RAdijo DIrbtuv\xc4\x97s\xe2\x80\x9c, ta\xc4\x8diau \xc4\xaftikinamesn\xc4\x97  yra am\xc5\xbeinink\xc5\xb3 atsiminimais gr\xc4\xafsta  versija: \xe2\x80\x9eKaradi\xe2\x80\x9c savininkas buvo Isaakas Kaplanas, ir santrumpa rei\xc5\xa1k\xc4\x97 \xe2\x80\x9eKAplano RADIja\xe2\x80\x9c. Iki m\xc5\xabs\xc5\xb3 dien\xc5\xb3 i\xc5\xa1lik\xc4\x99  yra AB "Radiotechnika" (Laisv\xc4\x97s al.36, Kaunas)  ir "Karadi" (K\xc4\x99stu\xc4\x8dio g. 36, Kaunas) gamint\xc5\xb3  radijo aparat\xc5\xb3._NEWLINE_\xe2\x80\x9eKaradi\xe2\x80\x9c tik surinkin\xc4\x97jo radijo aparatus i\xc5\xa1 pirktini\xc5\xb3 komponent\xc5\xb3, daugiausia \xe2\x80\x9eMarconi\xe2\x80\x9c firmos. Tai buvo gana kokybi\xc5\xa1ki aparatai, kainav\xc4\x99 210\xe2\x80\x93575 lit\xc5\xb3. Pigiausias vienos lempos imtuvas \xe2\x80\x9eTautofonas\xe2\x80\x9d kainavo tik 65 litus. U\xc5\xbe 210 Lt jau galima buvo nusipirkti model\xc4\xaf B2D, vadinam\xc4\x85 \xe2\x80\x9eLiaudies imtuvu\xe2\x80\x9d, su garsiakalbiu. I\xc5\xa1 importuojam\xc5\xb3 dali\xc5\xb3 buvo surenkama apie 15 skirting\xc5\xb3 \xe2\x80\x9eKaradi\xe2\x80\x9d radijo aparat\xc5\xb3 modeli\xc5\xb3. 1936 m. \xc5\xbdem\xc4\x97s \xc5\xaakio ir Pramon\xc4\x97s Parodoje Kaune \xe2\x80\x9eKaradi\xe2\x80\x9d buvo apdovanotas aukso medaliu. Fabriko adresas tuo metu buvo K\xc4\x99stu\xc4\x8dio g. 36, Kaunas. _NEWLINE_V\xc4\x97liau lietuvi\xc5\xa1kus radijo aparatus \xe2\x80\x9eKaradi\xe2\x80\x9c ma\xc5\xbeesne kaina nukonkuravo importuojami radijo aparatai. Amerikie\xc4\x8di\xc5\xb3 gamybos tos pa\xc4\x8dios klas\xc4\x97s radijo imtuvai \xe2\x80\x9eZenith\xe2\x80\x9d buvo beveik perpus pigesni. Lietuvi\xc5\xa1ki gaminiai negal\xc4\x97jo konkuruoti su u\xc5\xbesieniniais, ir kompanija \xe2\x80\x9eKaradi\xe2\x80\x9c 1937 m. bankrutavo._NEWLINE_Apie radijo imtuv\xc5\xb3 reik\xc5\xa1m\xc4\x99 tarpukario Kauno miesto gyvenime galima spr\xc4\x99sti pagal tai, jog Kaune 1936 m. buvo 86 radijo aparat\xc5\xb3 parduotuv\xc4\x97s. Registruot\xc5\xb3 radijo abonent\xc5\xb3 nuo 7 1924 m. Lietuvoje padaug\xc4\x97jo iki 12381 1931 m., o 1939 m. j\xc5\xb3 jau buvo 77562. Dalis aparat\xc5\xb3 buvo neregistruoti, siekiant i\xc5\xa1vengti mokes\xc4\x8dio \xe2\x80\x93 vadinamieji \xe2\x80\x9eradijo zuikiai\xe2\x80\x9c. Bet pagal radij\xc5\xb3 skai\xc4\x8di\xc5\xb3 1000 gyventoj\xc5\xb3 1939 m. Lietuva atsiliko nuo Latvijos tris kartus, nuo Estijos - du kartus._NEWLINE_Lietuvos vyriausyb\xc4\x97 tada jau tur\xc4\x97jo plan\xc5\xb3 pla\xc4\x8diam Lietuvos radiofikavimui organizuojant pigi\xc5\xb3 radijo imtuv\xc5\xb3 gamyb\xc4\x85 ir j\xc5\xb3 pardavim\xc4\x85 i\xc5\xa1simok\xc4\x97tinai per penkerius metus, bet tam sutrukd\xc4\x97 prasid\xc4\x97j\xc4\x99s karas.\n_START_SECTION_\nVilniuje\n_START_PARAGRAPH_\n1925-1939 m. Lenkijos okupuotame Vilniuje veik\xc4\x97 did\xc5\xbeiausia Lenkijos radijo aparat\xc5\xb3 gamykla \xe2\x80\x9eElektrit\xe2\x80\x9d, ta\xc4\x8diau beveik visi jos aparatai buvo gaminami Lenkijos rinkai.\n_START_SECTION_\nSoviet\xc5\xb3 Lietuvoje\n_START_PARAGRAPH_\nPo karo radijo imtuvus nuo 1957 m. gamino Kauno radijo gamykla. Joje buvo gaminami radijo imtuvai \xe2\x80\x9eMajak\xe2\x80\x9c, \xe2\x80\x9eDaina\xe2\x80\x9c, magnetolos \xe2\x80\x9eNeringa\xe2\x80\x9c, \xe2\x80\x9eVaiva\xe2\x80\x9c ir \xe2\x80\x9eMinija\xe2\x80\x9c (4 modeliai).'